Papersnake/gushiwen huggingface dataset:
题支离叟
高明（元代）

钱塘门里支离叟，短发萧疏色黧垢。雪霜岁晚结轮囷，风雨年深增老丑。

挫箴糊繲总无能，欲与冥灵齐上寿。天公怒此怪且懒，敕遣灵官下搜取。

勾娄吉利忽飞来，虎倒龙颠尽灰朽。女萝飘腾白鹤去，琥珀迸裂青羊走。

繁阴已逐谢仙车，枯干徒存韦偃手。迩来好事犹痛惜，叹息形模无复有。

宁知百年皆梦幻，静看万变互纷糅。荣枯相寻无已时，成坏有数原非偶。

南山谁信梓化特，昆仑俄惊柳生肘。朝菌何曾阅晦朔，棫朴那知避薪槱。

全躯孰似栎社树，絜之百围今在否？人生根蒂不可牢，况为草木计近久。

野客空叹倚江楠，老奴谩泣琅琊柳。寒烟落日西湖边，衰草荒庐园数亩。

不见当时铁门限，春蚓秋蛇徒蚴蟉。玄云飞尽墨池空，直寄亭前谁酹酒。
三昧诸颂
释印肃（宋代）

佛共众生只此心，悟迷不间古同今。
千名万字何交涉，达法圆光许一针。
壬午秋日观桥
周紫芝（宋代）

人言秋日短，无事日更长。篱落既补治，稼穑已涤场。

薄暮有微兴，悠然步东冈。东冈枣与梨，累累半青黄。

幽菊虽未吐，已含风露香。风物良可喜，客来有杯觞。

但使常如此，贫贱亦何伤。
出城
李廌（宋代）

岸走舟安稳，逍遥若步虚。
晴烟迷白鹭，春水见浮鱼。
桑树连坡种，人家夹水居。
年丰村舍好，稚子学诗书。
题柳塘双燕
史谨（明代）

杨柳阴阴水漫陂，柳花吹雪点乌衣。日长画栋营巢倦，故逐东风上下飞。
送云居佛印禅师诗五首并偈 其三
彭汝砺（宋代）

翠藤老木抱千山，行色归心各等闲。恰似白云多自在，不同飞鸟倦知还。
龟溪左顾亭二首 其二
刘一止（宋代）

溪面寒无风，澄莹千丈绿。我欲放轻舠，霜镜不可触。
句
汤黄中（宋代）

近人方贺厦，如客已惊秋。
与熊敏思登蟠龙山顶望都城值大风有感呈敏思
高其倬（清代）

城中拄颊看西山，千峰历历横眉端。山头倚杖望城市，万雉鳞鳞在足底。

左有潞水右太行，桑乾流合东南方。王气中开千万𥜥，上应北斗兴明堂。

琼楼十二门九阍，王侯甲第丽青春。大风忽起白昼昏，俯视一气不可分。

唯见参天苍苍之绿树，蔽空翳翳之浮云。浮云绿树朝复暮，英雄竖子俱成尘。

君不见石瓮山中耶律墓，碧云寺后于经坟。连云楼观已倾圮，满山松柏摧为薪。

天边红日不肯回，头上白发仍相催。攀龙附凤有时辈，餐腥啄腐非吾侪。

与君无何日饮酒，买山著书归去来。
梧桐树·梧桐树
钱宰（明代）

梧桐树，一叶堕秋风，一叶委秋露。
明年二月新叶生，还在今年叶飞处。
汉宫飞燕近承恩，零落班姬不如故。
君不见梧桐树。
渔家傲 寿季武博
吴泳（宋代）

翠隐红藏春尚薄。百花头上梅先觉。清晓寒城闻画角。

云一握。鸦翻诏墨天边落。

碧眼棱棱言谔谔。谏书犹自留黄阁。世事翻腾谁认错。

休话著。绿尊且举鸬鹚杓。
初寒示邻曲
陆游（宋代）

村北村南数十家，陂池重复谷谽?。
荻丛缺处见渔火，蓬户闭时闻纺车。
浅濑水清双立鹭，横林叶尽万栖鸦。
是中佳兴无穷极，嬾著青鞋上若耶。
失调名
佚名（宋代）

黄叶无风自落，彩云不雨空归。
北风
陈藻（宋代）

田园移主只丘坟，他邑浮家每断魂。
又向隣州为客久，北风终夜梦柴门。
句 其十一
薛绍彭（宋代）

一径入中渚，坐来惟鸟啼。
龚漕见示游山唱和诗卷用其首章和二篇
吴芾（宋代）

尘埃终日满华颠，忽见新诗堕我前。
溢目众篇虽杰出，惊人逸思独飘然。
秀如松桧枝枝老，好似珠玑颗颗圆。
自此得闻清庙瑟，懒从滩上听师涓。
福海院
陈岩（宋代）

风送香来草木灵，寿松何事不重青。
日当亭午禅扉静，药杵声中鹤梦醒。
颂古四十四首
释师范（宋代）

千载岩前树，曾无刀斧痕。
羚羊才触著，满地叶纷纷。
铁镜赠仲俨
韩元吉（宋代）

石门江畔雁山前，芥室遥知更豁然。
百鍊精明真是铁，不妨照破野狐禅。
送僧归新罗
姚鹄（唐代）

淼淼万余里，扁舟发落晖。沧溟何岁别，白首此时归。
寒暑途中变，人烟岭外稀。惊天巨鳌斗，蔽日大鹏飞。
雪入行砂屦，云生坐石衣。汉风深习得，休恨本心违。
平海篇为大中丞邹平张公
董其昌（明代）

圣武布遐陬，肤功张仲优。师中推长子，晋锡重康侯。

忆昨闽邦推，真成海若羞。鹤轩终怯战，虎穴敢深求。

遂使邻为壑，谁知幄有筹。戈宁韬箧止，病岂养痈瘳。

大创真长策，先声乃伐谋。如霆施号令，木雨夙绸缪。

且欲安吾圉，何能效彼尤。元戎搴大纛，猛将建朱斿。

直捣飞云窟，长驱靖海洲。望洋欣筑观，誓众欲焚舟。

列炬龙衔烛，连营蜃接楼。灌坛飞破块，斋斧耀纯钩。

飓起屏翳助，烟消鬼蜮愁。饥蛟膏染锷，毒鳄骼填沟。

兽困皆崩角，鱼悬作缧囚。亦知矜族类，庶可报虔刘。

舴艋乘宵遁，萑苻蔽野搜。若为骄虿尾，即巳陨旄头。

饮至芙蓉幕，欢腾杖杜讴。任公缗既举，谢傅奕徐收。

甫颂风方穆，铙歌秘可抽。冲皇回赫怒，天语奖分猷。

贺凯开阊阖，陈俘对冕旒。卿能纡□□，国且巩金瓯。

枢密将真拜，冰衔尚薄酬。襄阳元凯镇，河内寇恂留。

客有维桑恋，曾怀楚木忧。用兵存后法，载笔踵前修。

班掾多虚美，昌黎耻暗投。磨厓吾有勒，端拟照千秋。
次游岩韵赠送郭彩峰理问之任云南
张天赋（明代）

神骏长驱出傅岩，洗尘梅雨弄微纤。春容薇省花开锦，秋色滇池水赛蓝。

使节高风来竹马，恩波浪暖起春潭。冈头侧耳泥金报，坐笑黄堂位列三。
四月一日西池作
韦骧（宋代）

田田荷叶大如钱，拙令无功又一年。六月京尘传流口，不嫌池上更迁延。
南塘归自浙东
卫宗武（宋代）

鼓枻归来波浪平，碧天如水月分明。
几番恶梦频惊散，一片閒愁顿扫清。
桂子高风生逸思，菊花老圃悦吟情。
同盟约过渊明宅，载酒东篱莫厌倾。
报师恩 俗瑞鹧鸪继重阳韵
马钰（金朝）

弟兄雠解遇风仙。从此和同喜面圆。不习儒风不义手，便遵道教便擎拳。

九玄决救离于地，七祖起升得上天。更对师前当发誓，化人修善结良缘。
城南即事
黄庚（元代）

支筇破晓出南城，古寺凄迷草自生。
几处亭台空锁钥，百年我物尽丘茔。
雕梁语燕应无主，废圃残花似有情。
世事转头皆梦境，浮生何用苦营营。
陪陈彦博编脩游永寿寺
袁华（明代）

积阴不成雨，朝光散林丘。郊原春意动，荠麦青油油。

东冈直如矢，隐见坼上州。孤塔倚天外，高城枕江流。

江流去不返，逝者如斯不。所忻风日佳，散步行夷犹。

岂惮冻泥滑，言往梓峰游。梓封竹树深，好鸟鸣相酬。

梅蕊吹残香，飘雪沾衣裘。嘅想吕王孙，掉臂辞封侯。

建兹阿兰若，施以良田畴。忆昨结搆初，甲子方一周。

香镫夜达旦，奉祀绵千秋。志异蚩蚩氓，泯灭同浮沤。

寿师禅门秀，参学踵前脩。神骏怜支遁，词华拟汤休。

倒屐出迎客，茗供相延留。寒菘肥胜肉，采掇荐新篘。

物岂有定味，适口为珍羞。语深俗虑释，水木生清幽。

元龙湖海士，朅来客沧洲。留题纪雅集，佳句锵琳球。

蹇予发种种，孤昧寡良俦。愿为蝇付骥，来往结绸缪。
晏坐闲吟
白居易（唐代）

昔为京洛声华客，今作江湖潦倒翁。
意气销磨群动里，形骸变化百年中。
霜侵残鬓无多黑，酒伴衰颜只暂红。
愿学禅门非想定，千愁万念一时空。
清凉寺觉海召饭出数帖相示览之怆然求诗为记
李之仪（宋代）

潮去潮来知几年，依然城郭带山川。连虚玉骨元如虎，布地金沙旧种莲。

垂手鼎开香积供，传家仍是乳峰禅。珠庭月角人何在，赖有遗踪契宿缘。
偈颂一百零二首
释绍昙（宋代）

觌体全彰，曾无覆藏。
蝉声集古寺，鸟影底寒塘。
眼里无筋，偷观即瞎，
耳中有窍，绝听何伤。
堪笑勤川孟八郎，不积压诸佛出身处，
错抟量。薰风自南来，
殿阁生微凉。引得傍人斗热荒，
鹊石何曾解放光。
致仕後即事
陆游（宋代）

清静全胜欲界天，逍遥不减地行仙。
众中莫怪人嫌老，十五年前本命年。
送刘驾归京
薛能（唐代）

相逢听一吟，惟我不降心。在世忧何事，前生得至音。

蒲多南去远，汾尽北游深。为宿关亭日，苍苍晓欲临。
赠虚己
王禹偁（宋代）

溪边幽树好烟霞，别後春风几度花。
梦忆一岩红薜荔，心轻三事紫袈裟。
禅机悟了身无着，诗句高来鬓有华。
不还苏州韦应物，昼公篇什向谁夸。
赋得明年四十发苍苍
屈大均（明代）

明年四十发苍苍，得见庭闱珠浦傍。绝塞归来依妇子，先人事浦在农桑。

山中蝴蝶为纨扇，海上离支有玉浆。散带凉风歌一曲，平生何事向沙场。
赠从弟弘元时为中军功曹住京诗
谢灵运（南北朝）

昔闻兰金。
载美典经。
曾是朋从。
契合性情。
我违志槩。
显藏无成。
畴鉴予心。
托之吾生。
次韵范参政书怀
陆游（宋代）

感昔伤怀一喟然，事贤犹及绍兴前。
此身颠仆应无日，诸老凋零不计年。
客少可罗门外雀，家贫也办杖头钱。
插花醉舞春风里，不学庞翁更问禅。
贤者之孝二百四十首·韩思复
林同（宋代）

向来曹孟德，曾拟表征西。
那得忠孝字，金书作墓题。
即事十首
刘克庄（宋代）

占断百花白，摘来三伏凉。
着身素馨国，荀令未为香。
杂诗五首 其三
汪中（清代）

零露渐野草，湛湛朝欲晞。日出城隅路，清风吹我衣。

窈窕秦川女，厌浥独行时。朱颜发光泽，灼灼映晨晖。

徒怀抱柱信，相逢终自疑。不惜千金佩，何由通我辞。

寸心一不谅，枉负桑中期。
挽谭邦鉴
胡寅（宋代）

忠烈延康子，期颐致政孙。
文词金震荡，行治玉纯温。
梦熟黄粱早，名余绛旐骞。
伤哉九京路，白日閟泉门。
宜山谣 其三 枯桑
谢应芳（元代）

枯桑枯桑，徒为我薪。煮石弗糜，曷以食人？廪发于官，我命乃续。

曷其主之？伊人如玉。伊人如玉，孚及豚鱼。诏我妇子，偿粟勿渝。

厥粟固偿，厥德靡忘。我怀伊人，于羹于墙。
前汉门周苛纪信
周昙（唐代）

为主坚能不顾身，赴汤蹈火见忠臣。
后来邦国论心义，谁是君王出热人。
和之美舟行杂诗八首·水鸭
司马光（宋代）

褵縰出短蒲，毰毸浴清水。
物忌太鲜明，何妨染泥滓。
陈大监用赏梅韵以赠依韵酬之
王十朋（宋代）

颍川丈人贤矣哉，青眼喜为清流开。诗章翰墨两奇绝，笔下一字无尘埃。

品题人物奖后进，搢绅乐善公为魁。东嘉贱子生太晚，犹幸识此真人才。

朅来西游也不恶，锦囊所得俱琼瑰。区区科第何足道，此行似为诗篇来。

客中拜贶更重复，丙穴鱼及郫筒杯。寒乡故旧问归橐，首言带得公诗回。
善哉行·其三
曹操（两汉）

朝日乐相乐，酣饮不知醉。
悲弦激新声，长笛吹清气。

弦歌感人激，四坐皆欢悦。
寥寥高堂上，凉风入我室。

持满如不盈，有德者能卒。
君子多苦心，所愁不但一。

慊慊下白屋，吐握不可失。
众宾饱满归，主人苦不悉。

比翼翔云汉，罗者安所羁？
冲静得自然，荣华何足为！
初夏出游
陆游（宋代）

平生与世旷周旋，惟有清游意独便。
小灶炊菰山市口，束刍秣蹇海云边。
春融恨欠舒长日，秋爽已悲摇落天。
首夏清和真妙语，为君诵此一欣然。
七月十五日题章敬寺
李适（唐代）

招提迩皇邑，复道连重城。法筵会早秋，驾言访禅扃。

尝闻大仙会，清净宗无生。七物匪吾宝，万行先求成。

名相既双寂，繁华奚所荣。金风扇微凉，远烟凝翠晶。

松院静苔色，竹房深磬声。境幽真虑恬，道胜外物轻。

意适本非说，含毫空复情。
罗池柳侯祠
金虞（清代）

李花十叶迎风僵，棋师索饭中书堂。八关十六子谁氏，奔走朝书如驱羊。

河东才地本天赋，锐意功名偶涂附。醉客未醒东方明，独惜清流非党锢。

罗池跌宕从粗官，蜑风瘴雨天漫漫。衡湘南畔解文学，厥功不让潮州韩。

生不逢辰死威福，鹅山青青江水绿。年年鸡卜舞山氓，听彻迎神送神曲。
寒山别墅
弘历（清代）

泉出寒山寒，秀分支硎支。昔游曾未到，名则常闻之。

烟峦欣始曾，林壑诚幽奇。应接乃不暇，而尽澄神思。

庭前古干梅，春华三两枝。孰谓宧光往，斯人如在斯。
书李公择白石山房
苏轼（宋代）

偶寻流水上崔嵬，五老苍颜一笑开。
若见谪仙烦寄语，康山头白早归来。
雨霖铃·万绿心歇
王吉昌（元代）

万绿心歇。放神情和畅，痼疾蛰窟。清虚道业修崇，蠕神息、运无仓卒。七曜迎真虚室洁，冷辉冰骨。镇九天、十二楼前，五气腾空帐金阙。高提慧剑仙童谒。迸寒光、尖锋挑日月。收藏炳耀精华，聚壶鼎、激玄霜发。有物生成，无上妙、总归化恍惚。廓性海、浸润无为，绰约三空越。
坐中闻思帝乡有感
令狐楚（唐代）

年年不见帝乡春，白日寻思夜梦频。

上酒忽闻吹此曲，坐中惆怅更何人。
东冈
王安石（宋代）

东冈岁晚一登临，共望长河映远林。
万窍怒呺风丧我，千波竞涌水无心。
东方曼倩
张耒（宋代）

轩冕功名何足为，先生聊作易农资。
汉庭诛死皆卿相，犹说才能胜滑稽。
题杨吉老知军玉辉亭二首 其二
刘一止（宋代）

世间宁有清如许，买断岚烟入樽俎。我来乘此玉辉寒，要上峰头呵佛祖。
旅舍中秋一首
苏籀（宋代）

芦笙茆茹野人编，竹几藜床已侈然。
月满光临感珠夜，风高冷过曝衣天。
酒浮炉肆人呼友，雀啅梅花鹭睨莲。
静士兀然方止酒，旧琴不计有无弦。
春日送立雨叔读书赤桥四首 其一
佘翔（明代）

花发江城二月天，木兰流水赤桥前。扁舟载得青箱去，扬子亭中日草玄。
南溪始泛三首（此诗乃长庆间以病在告日所作）
韩愈（唐代）

榜舟南山下，上上不得返。幽事随去多，孰能量近远。

阴沈过连树，藏昂抵横坂。石粗肆磨砺，波恶厌牵挽。

或倚偏岸渔，竟就平洲饭。点点暮雨飘，梢梢新月偃。

馀年懔无几，休日怆已晚。自是病使然，非由取高蹇。

南溪亦清驶，而无楫与舟。山农惊见之，随我劝不休。

不惟儿童辈，或有杖白头。馈我笼中瓜，劝我此淹留。

我云以病归，此已颇自由。幸有用馀俸，置居在西畴。

囷仓米谷满，未有旦夕忧。上去无得得，下来亦悠悠。

但恐烦里闾，时有缓急投。愿为同社人，鸡豚燕春秋。

足弱不能步，自宜收朝迹。羸形可舆致，佳观安事掷。

即此南坂下，久闻有水石。拖舟入其间，溪流正清激。

随波吾未能，峻濑乍可刺。鹭起若导吾，前飞数十尺。

亭亭柳带沙，团团松冠壁。归时还尽夜，谁谓非事役。
和柳子玉官舍十首之思山斋
黄庭坚（宋代）

吴儿心著吴山深，满目终南不开慰。
有时蝉蜕书几边，梦到五湖千里外。
读诏书
王安石（宋代）

去秋东出汴河梁，已见中州旱势强。
日射地穿千里赤，风吹沙度满城黄。
近闻急诏收群策，颇说新年又亢阳。
贱术纵工难自献，心忧天下独君王。
霜寒舟中
刘过（宋代）

展转牛衣冷不禁，著人无奈晓寒侵。由来十月清霜重，况乃荒村白露深。

有客分金来橘社，何人涂血染枫林。不堪青女来料理，折尽衰翁一片心。
咏史下·张翰
陈普（宋代）

晋家事势若崩河，忘却吴松好月波。
莫把李膺夸二陆，思鲈羡鹤不曾多。
扁鹊见蔡桓公
韩非（先秦）

扁鹊见蔡桓公，立有间，扁鹊曰：“君有疾在腠理，不治将恐深。“桓侯曰：“寡人无疾。“扁鹊出，桓侯曰：“医之好治不病以为功！“

居十日，扁鹊复见，曰：“君之病在肌肤，不治将益深。“桓侯不应。扁鹊出，桓侯又不悦。

居十日，扁鹊复见，曰：“君之病在肠胃，不治将益深。“桓侯又不应。扁鹊出，桓侯又不悦。

居十日，扁鹊望桓侯而还走。桓侯故使人问之，扁鹊曰：“疾在腠理，汤熨之所及也；在肌肤，针石之所及也；在肠胃，火齐之所及也；在骨髓，司命之所属，无奈何也。今在骨髓，臣是以无请也。“

居五日，桓侯体痛，使人索扁鹊，已逃秦矣。桓侯遂死。
次韵和马子虚学士感事见赠
晁说之（宋代）

与君中山时，心乐得乐土。
未始厌耳闻，宁或刺眼睹。
风雨喜分厌，乐事亡难补。
看君青云编，翅堕不得举。
荣滞正相半，田园馀几许。
前年白马乱，不保使君诅。
去从竟陵谪，竟陵人何慕。
妻儿思北归，耕桑失寒暑。
邂逅怪我存，魂招来奚数。
强欲布露之，愧君健能赋。
访恭率翁不值
方岳（宋代）

且容晴梦泊鸥沙，传话茶头莫点茶。
山客不归秋自老，满城风雨又黄花。
题东畈陈上舍吟稿二首 其一
萧立之（宋代）

后山诗法似参禅，参到无言意已传。莫以家鸡疏野鹜，短檠疏雨月光前。
明卿子相过饮谈数有感
王世贞（明代）

不惜颜酡醉玉壶，狂来击缶竞乌乌。巴歈和雪心难下，碣石谈天思转孤。

入夜星辰元不没，异时河岳递相扶。西京七贵俱堪数，肯向唐生问有无。
谢傅监
陈师道（宋代）

好士如好色，昔闻今则无。
平生席为门，未识长者车。
旷士慕林谷，羁人辱泥涂。
愿为执鞭役，莫顺下风趋。
去年辱公先，怀刺留寓居。
我往拜其门，鸑鷟鸣高梧。
论交不计年，取材忘其愚。
一寒我如此，百镒公无余。
今年贺公归，乃复过我庐。
当使有近行，应门有长须。
小家不耐事，鸡飞犬升闾。
莫归自有恨，亲颜一何娱。
汝家吾无忧，能致贤大夫。
吴公汉庭右，贾生世用疏。
平分太仓粟，尽读邺侯书。
士为知己留，不为食有鱼。
三言移曾母，投杼公何如。
送训导周进赴襄阳
杨荣（明代）

除书朝下九重天，南去襄阳路几千。祖席满斟燕市酒，征帆轻飏楚江船。

彤庭试艺逢昭代，绛帐横经属妙年。已喜难兄居禁密，名家伯仲总称贤。
和闻新制间岁贡士
韦骧（宋代）

五载兴贤日月疏，间关多是老閒居。朝廷远虑淹才敝，郡国新閒间岁书。

士子将期贺空谷，诗人当复兴嘉鱼。无能自愧逢辰早，已脱犁锄就栈车。
夜雨二首 其一
朱熹（宋代）

拥衾独宿听寒雨，声在荒庭竹树间。万里故园今夜永，遥知风雪满前山。
过燕支寄杜位
岑参（唐代）

燕支山西酒泉道，北风吹沙卷白草。
长安遥在日光边，忆君不见令人老。
兵后大醉陶与权宅丙申九日也
袁凯（明代）

酒到愁肠味颇醇，花因白发更精神。
儿童休笑灯前舞，老子今存死后身。
何处江湖为乐土，谁家门户有闲人？多情独有陶征士，醉
过清秋不厌频。
桃源三首 其二
何梦桂（宋代）

洞里栽桃不记时，世间秦晋是邪非。落花落地青春老，千载渔郎去不归。
代虞相挽杨参政二首 其一
王质（宋代）

特起西南纪，孤飞五十年。名登千佛顶，位亚六阶躔。

文社尊韩伯，经门事董先。山川有冥会，公在孝廉阡。
齐天乐·雅歌堂下新堤路
刘子寰（宋代）

雅歌堂下新堤路。柳外行人相语。碧藕开花，金桃结子，三见使君初度。楼台北渚。似画出西湖，水云深处。彩鹢双飞，水亭开宴近重午。

溪蒲堪荐绿醑，幔亭何惜，为曾孙留住。碧水吟哦，沧洲梦想，未放舟横野渡。维申及甫。正夹辅中兴，擎天作柱。愿祝嵩高，岁添长命缕。
夜泊危家渡
张三异（清代）

白露凝帆冷，钟声出寺南。月华穿曲径，山翠落深潭。

舟泊云同卧，镫残酒半酣。纵多愁绪在，不敢负幽探。
送卖水絮人过万州
汤显祖（明代）

江西水絮白轻微，残腊天南正葛衣。
见说先朝曾雨雪，槟榔寒落冻鱼飞。
答番昜使君胡直院二首
刘克庄（宋代）

老欠人书债，惟公幸恕之。
不逢斩窗处，即值揽衣时。
胆薄书行诏，才悭倚合诗。
自怜双鬓秃，犹忝属车随。
晓凉
郑獬（宋代）

银河垂角斗星稀，晓簟微凉梦破迟。
落月半庭人未起，好风摇动碧桐枝。
奉裴中书光庭酒
张说（唐代）

西掖恩华降，南宫命席阑。讵知鸡树后，更接凤池欢。
题灵祐上人法华院木兰花（其树岭南，移植此地）
刘长卿（唐代）

庭种南中树，年华几度新。已依初地长，独发旧园春。

映日成华初，摇风散锦茵。色空荣落处，香醉往来人。

菡萏千灯遍，芳菲一雨均。高柯倘为楫，渡海有良因。
寄在伯三首后一首并示逸 其三
赵蕃（宋代）

儿行欣得师，爷往愁欠友。去爷勿惘然，得师知慰否。

有时频执经，无事莫多酒。无谓数月程，秋风在回首。
四时般若 其四
释法泰（宋代）

林木萧条复本根，严霜冻雪锁松门。地炉煨火通身暖，寒暑到来休更论。
春晏北园三首
宋祁（宋代）

日晏休尘虑，中园眷物华。
惊禽曳啼去，弱柳受吹斜。
暝早月沈碧，凉生水进涯。
悠然望层堞，千翅度昏鸦。
【正宫】六幺令
吕侍中（元代）

华亭江上，烟淡淡草萋萋，浮光万顷。长篙短棹一蓑衣，终日向船头上稳坐，来往故人稀。纶竿收罢，轻抛香饵，个中消息有谁知？
【幺】说破真如妙理，唯恐露玄机。春夏秋冬，披星带月守寒溪。一点残星照水，上下接光辉。素波如练，东流不住，锦鳞不遇又空回。
【尾】谩伤嗟，空劳力，欲说谁明此理？千尺丝纶直下垂，一波动万波相随。唱道难晓幽微，且恁陶陶度浮世。水寒烟冷，小鱼儿难钓，满船空载月明归。
补东坡遗
释德洪（宋代）

青灯照华发，掩卷成嗟咨。事有世共见，而意复难知。

杀父子受封，殆非人所为。孟津观兵者，非天尚谁欺。

孔子盖周人，而为殷宗枝。欲辨则不敢，亟口称夷齐。

使彼果圣乎，古今无异词。则其罪武王，明甚无可疑。

呶呶与世辨，泛滥惊群儿。惜不经柳子，为一剖击之。

知谁千载下，击节读吾诗。
吴梅村被征入都四首 其一
胡介（明代）

海外黄冠旧有期，难教遗老散清时。身随杞宋留文献，代阅商周重鼎彝。

满地江湖伤白发，极天兵甲忆乌皮。重来簪笔承明殿，记得挥毫出每迟。
和君实陪潞公子华景仁宴集各一首 其四
范纯仁（宋代）

种竹盈轩翠，栽花满圃红。著书评百代，守节避三公。

皎洁升坛玉，孤高渐陆鸿。清名若嵩少，万仞亘长空。
西兴晚望
陈应祥（宋代）

晚色催吟思，江风掠断霞。乱乌投岸木，幽鹭集河沙。

月出海门近，人归渡口哗。会须操舴艋，随处是天涯。
病起酬圣和
刘摰（宋代）

安佚失于恃，病邪乘所虚。遂婴漳浦卧，便忆茂陵居。

幸尔筋骸立，颓然鬓发疏。烦君山柏句，慰此不材樗。
水调歌头（癸丑生日）
方岳（宋代）

老子兴不浅，归矣复言归。不知归又何处，知我者何希。幸有青山一片，付与白云千载，便可乐渔矶。且尽一杯酒，春瓮晓生肥。

倩梅花，邀涧叟，醉林扉。五年今已如此，莫倚健於飞。日月笼中双鸟，今古人间一马，五十五年非。归去不归去，未了比山薇。
越中秋怀二首 其一
吴采（元代）

无边落木送秋来，宋玉愁多赋更哀。淮甸烽烟连白下，楚江云影暗阳台。

汉王未惜三斋印，庞统原非百里才。俛仰去天才咫尺，几回清梦到三台。
书院杂咏 盆中新荷
王十朋（宋代）

首夏盘池里，新荷点数圆。主人行中选，故为作青钱。
次韵周祭酒所和馆中雪诗 其一
史浩（宋代）

不作当年行路难，平明下马趋朝班。欢声渐入玉连锁，瑞气先朝金博山。

曾说岁穰占腊里，更传天喜见颜间。归来乞与新诗句，清绝何人许共攀。
为陈子复画扇戏题
文徵明（明代）

长松荫高原，虚亭写清泚。
重重夕阳山，忽堕清谈里。
吾生溪壑夕，苦受尘氛累。
昔从笔墨间，涂抹聊尔耳。
亦知不疗饥，性僻殊事此。
有如鱼吹沫，不自知所以。
世人不相谅，调笑呼画史。
纷然各有须，缣素盈案几。
袜材真足厌，研吮良自耻。
经旬一执笔，累岁不盈纸。
交游怪逋慢，往往遭怒訾。
岂知书生为，未可俗工拟。
五日画一石，十日画一水。
虽无王宰能，此例自可倚。
陈君乃何人，亦自向庸鄙。
一扇五更年，此负真缓矣。
吾方惧获怒，君顾得之喜。
一笑题谢君，贤于二三子。
春日诗
阳休之（南北朝）

迟迟暮春日，霭霭春光上。柔露洗金盘，轻丝缀珠网。

渐看阶茝蔓，稍觉池莲长。蝴蝶映花飞，楚雀缘条响。
咏李白早发白帝城 其一
朱元璋（明代）

白帝城高万叠间，江云朝出暮犹还。信知千古英雄地，虽险应须德作山。
渔翁
舒岳祥（宋代）

大男举网锦鳞红，稚子轻摇一榜风。
微雨斜阳身半显，瓦瓯醉酌主船翁。
惜春三首
梅尧臣（宋代）

九十日春无几日，不堪风雨竞吹花。
舞英逐水向何处，泛泛斜溪伴晚霞。
层翠楼
吴龙翰（宋代）

结楼书屋傍，独占林塘幽。
飞檐瞰寒碧，照影虹霓浮。
层峦万苍翠，峭屼生戈予。
黛眉与螺髻，故故含娇羞。
此时楼中人，片心随白鸥。
风吹乌纱帽，露滴紫绮裘。
白云入我望，逸兴何悠悠。
沆瀣供晨餐，酌以碧玉瓯。
朝暾散朱景，嚥约十二楼。
愿言追黄鹤，致身八极游。
慷慨笛声发，满楼明月秋。
自淇涉黄河途中作十三首 其十二
高适（唐代）

朝景入平川，川长复垂柳。遥看魏公墓，突兀前山后。

忆昔大业魏，群雄角奔走。伊人何电迈，独立风尘首。

传檄举敖仓，拥兵屯洛口。连营一百万，六合如可有。

方项终比肩，乱隋将假手。力争固难恃，骄战曷能久。

若使学萧曹，功名当不朽。
书蔡秀才屏风颂四首
黄庭坚（宋代）

接人高下但唯唯，笑语相随不作难。
此翁胸次有泾渭，事不可处执如山。
寄李伯华法曹
郭祥正（宋代）

同异从来势所分，感君怜我屡过门。西风扫尽林间瘴，更欲相要倒一樽。
和陶读山海经十三首韵送机简堂自景星岩再住
吴芾（宋代）

我自归林下，亦复与世疏。
赖有善知识，时能过吾庐。
伴我说道话，我爱读佛书。
师为岩上去，我亦为膏车。
便欲殿我钵，随师同饭蔬。
脱此尘俗累，长与岩石俱。
此岩固高矣，卓出山海图。
但比吾师高，还恐岩不如。
卯山
吴世涵（清代）

真人楼阁郁崔嵬，缥缈灵坛绝壁开。一室烟霞鸡犬去，三更镫火鬼神来。

箫声空渡天边月，剑迹难寻石上苔。羽客不还丹灶冷，秋风林下独徘徊。
西湖游览
田汝成（明代）

苏堤如带束湖心，罗绮新妆照碧浔。
翠幕浅搴怜草色，华筵小碧占花阴。
凌波人渡纤纤玉，促柱筝翻叠叠金。
月出笙歌敛城市，珠楼缥缈彩云深。
次韵赵少师寄程给事二首 其一
赵抃（宋代）

轻舟来蜀幕春时，便向钱塘咏式微。临海阻陪三岛会，隔江遥认五云飞。

杀鸡炊黍初乘兴，怨鹤惊猿却念归。一水盈盈天一色，夜来千里共蟾辉。
黄香梅
李龙高（宋代）

云叶重重护雪花，玉人隐隐隔窗纱。
虽然不带微酸味，免与时人置齿牙。
读李王二先生传绝类李杜二公
方起龙（明代）

谪仙李其姓，于鳞亦姓李。少陵美为字，弇州亦字美。

或者再来人，著姓复存氏。前后生同时，相契并鱼水。

著作集大成，诗文振后起。足以光唐明，足以寿青史。

若非两世身，安能合一轨。李白真复生，子美真不死。
朝议大夫致仕张公挽辞二首
苏颂（宋代）

忆寓龙阳馆，曾陪布素游。
登朝俱老大，分祛几春秋。
脱屣追三景，遗衣复一丘。
无因素车送，感旧涕双流。
读杨文贞公家世德录二首 其二
林大春（明代）

草昧攀龙日，朝阳起凤年。赐书存故老，遗训入新编。

社稷功难并，天曹事可传。将来有名彦，应不愧前贤。
游山
陆游（宋代）

四序虽悉佳，莫若新秋时；已脱烹煮厄，未兴摇落悲。
鹭集水落渚，鹊争风堕枝。
烟村乌臼丹，晚日望最奇。
岂无一舴艋，往赴幽人期。
婆娑下堂迎，坏衲颠倒披。
丹果垂中庭，碧花蔓疏篱。
秋高财一来，怪我今年衰。
又两绝
苏颂（宋代）

看雪宜临广路津，年年光景见长新。
不知滋液功多少，且慰东皋首种人。
句
史定之（宋代）

一堤杨柳月，十里芰荷风。
和李子将秋夜偶成
何巩道（明代）

黄叶萧萧水阁凉，罢棋帘下酒痕香。谁吟新白行松径，自抱孤琴宿石床。

月出不劳烧腊烛，秋残惟爱倚荷裳。横箫莫向风前弄，吹入天涯九曲肠。
南泾渔父
陆龟蒙（唐代）

予方任疏慵，地僻即所好。江流背村落，偶往心已嫪。

田家相去远，岑寂且纵傲。出户手先筇，见人头未帽。

南泾有渔父，往往携稚造。问其所以渔，对我真蹈道。

我初簎鱼鳖，童丱至于耄。窟穴与生成，自然通壸奥。

孜孜戒吾属，天物不可暴。大小参去留，候其孳养报。

终朝获鱼利，鱼亦未常耗。同覆天地中，违仁辜覆焘。

余观为政者，此意谅难到。民皆死搜求，莫肯兴愍悼。

今年川泽旱，前岁山源潦。牒诉已盈庭，闻之类禽噪。

譬如死鸡鹜，岂不容乳抱。孟子讥宋人，非其揠苗躁。

吾嘉渔父旨，雅叶贤哲操。倘遇采诗官，斯文诚敢告。
憩舟九石潭下同合溪方伯登张侯庙有作张侯者南唐时将有功封侯方伯之远祖也 其一
严嵩（明代）

灵峰开峻宇，危磴俯澄湾。鸟道风烟上，停舻得共攀。

山春谷彩媚，天迥水容閒。知有仙人过，吟留双树间。
纪程十绝 其十
张侃（宋代）

冬晴全未见梅花，篱角黄花尚缀葩。剩喜交情真耐事，风流不到五侯家。
遇雨晚宿和彦达
胡寅（宋代）

天以春归野，云将雨暗山。
三人行甚乐，五字句何艰。
每喜诗偿债，还须酒破颜。
禽声接芳树，和气亦关关。
观张隐君双梅图
于慎行（明代）

浣花溪畔即方塘，别有罗浮两树霜。国色并呈县圃玉，寒英对点寿阳妆。

尊前月凝重重影，笛里风飘片片香。闻道上林春更早，可知仙骨占群芳。
春日有感
苏方晋（明代）

刺桐花落碧兰空，鶗鴂声中思万重。骠骑未提三尺剑，羽林宁挽六钧弓。

蓬婆戍远寒云暝，铁瓮城高夕照红。借问月氏何日尅，将军谁是汉英雄。
送胡仰斋工部还京
罗洪先（明代）

赐酺同醉凤楼前，省署分违各岁年。自着草衣来社雨，看牵锦䌫别江烟。

苑花向日迎官骑，岸柳随风系钓船。身贵不烦怀旧侣，菲才何意赋甘泉。
隆兴天子七月十三日亲享太庙先期风雨弥日及
曹勋（宋代）

一夕秋风势震雷，颓山拔木屋倾欹。
锡春大厦犹惊畏，蓬荜茅庐亦可知。
三月十四夜观月思南湖
张镃（宋代）

期会纷然不到诗，拙哉前计只心知。
纵当吏散庭空后，争似山行水泛时。
柳影半笼明处路，苇声轻窣暗边篱。
波神擅此三更月，定讶今宵欠笛吹。
嵩岳童谣
佚名（唐代）

嵩山凡几层，不畏登不得，只畏不得登。

三度征兵马，傍道打腾腾。
江上
孙介（宋代）

滩头鸣榔去，偃仰醉霜月。
意倦早归来，风波渺愁绝。
送秦德久守安丰
王之道（宋代）

历水分携十六年，相逢须鬓尽苍然。喜君宦况新来好，许我交情老更坚。

小雨送行春溜急，长杨留别午阴圆。画船插帜澄江远，回首风帆指绣川。
避地云山全父弟诗寄梅花
阳枋（宋代）

地僻人稀花自妍，世衰还丧道终传。
天机妙处人难解，一局间棋学洞仙。
咏史上·蒙恬
陈普（宋代）

劈碎崤潼坼太行，才通腥鲍到咸阳。
地后山灵思报德，故教蒙毅去輼輬。
偈颂三十首 其十六
释慧晖（宋代）

春色千林花正开，秋潭万水月犹明。夏热绿杨影满地，冬寒白树覆前庭。
次韵徐子英江楼二首
方回（元代）

虚器浮名蜃结楼，潮痕才落水添舟。
医工药不关生死，詹尹蓍宁究咎休。
华盖天临批凤诰，长杨日侍射熊侯。
是人有命皆能致，终许难凭智力求。
小峰当玉泉院前道士云此白鹤峰也昔金仙宫主
王履（宋代）

金仙曾此栖，必有奇胜处。
我初入山口，意向三峰注。
还时气萧飒，只可亭中住。
神凝目力聚，并上峰头去。
流云忽相知，油然满峰树。
书怀示友十首
陈与义（宋代）

平生诗作祟，肠肚困藿食。
使我忘归忧，亦自得诗力。
绝知是余蔽，且复求今日。
不如付杯酒，一笑万事毕。
毛颖仅升堂，麯生真入室。
日重光行
王世贞（明代）

日重光，拂扶桑，耀嵎夷。日重光，天老乃复洗沐之。

日重光，左右五色菌离披。日重光，灿若明镜火齐。

日重光，万象同志仰昭回。日重光，告羲和勿频挥。

日重光，留昃且为中。日重光，覆盆之烛鄙所希。
饲鹤 其一
纪钜维（清代）

朱顶元晴旧缟衣，芝田有梦未能归。区区莫羡潭皋粟，上相从来不要肥。
归韦涌答龙媒兄韵
成鹫（清代）

辞家千里远寻师，行脚归来只暂时。久去弟兄成主客，重经乡路改平陂。

青山有约宁相赚，白首能来尚未迟。闻说欲酬男女债，待完婚嫁与君期。
瑞鹧鸪
佚名（宋代）

海东今日太平天。喜望龙云庆会筵。尾扇初开明黼座，画帘高会罩祥烟。
梯航交凑端门外，玉帛森罗殿陛前。妾献皇龄千万岁，封人何更祝遐年。
闻潮
石林瑛公（明代）

闲倚青松读古诗，杭标霅昼旧相知。
山僧不刻莲花漏，潮白江门报午时。
杂曲歌辞。昔昔盐。长垂双玉啼
赵嘏（唐代）

双双红泪堕，度日暗中啼。雁出居延北，人犹辽海西。

向灯垂玉枕，对月洒金闺。不惜罗衣湿，惟愁归意迷。
有鹿五章章四句
弘历（清代）

有鹿育麑，于原之隰。既坼既副，不能卒起立。

有鹿育麑，于隰之苹。旋起踉跄，见人兀不惊。

鹿匪不惊，为顾其子。子始学步，不能远去。

麑始离怀，知亲其母。舐之触之，以煦以乳。

诗何云乎，以兴以观。阮藉猖狂，有警世言。
绿野亭偶题 其一
刘攽（宋代）

记得春晚句，缘情因谢公。名贤共标准，清境定无穷。

乐矣登临际，悠然坐啸中。壶觞聊发兴，随俭亦随丰。
附：夷陵女郎鬼
佚名（唐代）

鸾老头脑好，好头脑鸾老。
荷花荡夜归次吴水部德徵韵
文林（明代）

采芳日暮未言归，处处村家掩杼机。
水漫莲洲愁路断，月明莎渚觉鸥飞。
高歌小海风波急，回首横塘烟火微。
兰棹屡移樽屡倒，不知露下已沾衣。
贻赵司户
李龏（金朝）

同往争名地，回头二十年。君今官幕府，我费客游钱。

夜雨梨花店，春风柳絮船。浇情一尊酒，逢在冶亭边。
檀州
刘敞（宋代）

穷谷回看尽，孤城平望遥。市声衙日集，海盖午时消。

冠带才通汉，山川更入辽。春风解冰雪，最觉马蹄骄。
满江红 其十一 次韵训宗定九
梁清标（清代）

客去梁园，经年别、邹阳枚叔。双鱼到、齐纨佳句，琳琅盈目。

自愧疏慵真忝窃，定交缟带多名宿。忆蕉林、把酒对斜阳，人如菊。

载新柳，三间屋。携万卷，山林福。笑蜗争蚁斗，纷纭朝局。

遥想东原春色好，横斜梅影亭亭竹。问蒋家、三径许谁过，羊求熟。
题昭陵什伐赤马图
龚开（宋代）

赤骥驼僧去玉关，换他白马载经□。
谁怜什伐飞龙子，赢得金创卧帝闲。
拜颜鲁公像
张元干（宋代）

吴兴祠堂祀百世，凛凛英姿有生意。
坐令异代乾没儿，莫敢徜徉来仰视。
唐家纲纪日陵迟，僭窃相连益昌炽。
我公人物第一流，皇天后土明忠义。
屹然砥柱立颓波，未觉羊肠隳坦履。
欲回希烈叛逆心，老夫但知朝觐礼。
年垂八十位太师，平生所欠惟死耳。
死重泰山古所难，杞鬼窃柄犹偷安。
安知我公本不死，汝曹有知当骨寒。
丰碑法书屋漏雨，政与丹青照千古。
天遣神物常守护，要使乱卧贼子惧。
次韵汪仁甫
吴锡畴（宋代）

斜河炯炯雁飞飞，老却斯人天未知。
三迳秋光犹在菊，一年心事可无诗。
岁华迅似离弦箭，愁思多于盈杼丝。
寂寂空山明月里，谁拈霜竹倚风吹。
许少卿伯诚席上遇马司业仲房一首
黄省曾（明代）

天路花初雨，皇居燕始翰。俄于一席上，得有二龙看。

故对承筐恋，新交伐木欢。清言相映发，不厌吐如兰。
宿迁
陈蒙（宋代）

古邑临河水，昏鸦噪县门。
四方争集市，三户自成村。
禾黍秋风陇，牛羊落日原。
客愁千万种，辛苦向谁论。
偈倾一百六十九首
释智朋（宋代）

握骊颔明珠，秉金刚宝剑，
日日禁足安居，个个心空及第，
犹是禁僧寻常行履。双林乍入院来，
不敢背俗违时，下座且与诸人普同作礼。
送遵道
陈渊（宋代）

秋月隔疏帘，光体终隐微。捲帘试寓目，万里馀清辉。

人生异肝胆，同一造化机。君心乃余心，南北非相违。

三年迟君来，一见悟前非。况乃度寒暑，葭玉容相依。

与君忘年交，没齿其庶几。月色亦良好，君胡捐我归。
舟行青溪道中入歙十二首
方回（元代）

野桃篱落鹊双鸣，春晓微寒放嫩嫩晴。
汛扫松楸家已近，犹余七日是清明。
斋中杂兴十首以丈夫贵壮健惨戚非朱颜为韵
陆游（宋代）

琅琅诵诗书，尚记两髦髧；谁料七十年，沉滞终坎窞。
炊突映茅庐，日暮烟惨惨，忍穷端已熟，抚事空自感。
狂言悔噬脐，众訾惊破胆。
尚有爱书心，还如嗜菖歜。
题王侣樵诗集
傅霖（宋代）

愿食三斗艾，不欲逢屈突盖。愿食五斗葱，不欲逢屈突通。

我自食亭来古历，海烟沙雨殊寥寂。不闻豪侠健如龙，徒见老伧多似鲫。

瑶台七十二神仙，只有王乔最少年。倦驭红鸾朝紫府，偷骑彩凤下青天。

紫府青天来我友，玉真一笑夷光丑。目空赵胜客三千，辞压庄生言十九。

九尾妖狐双眼碧，珠光剑气知君得，夜戴骷髅哭山月。
真宗奉圣祖玉清昭应宫十一首 其三 奉馔用《吉安》。
郊庙朝会歌辞（宋代）

发祥有自，介福无疆。纷纶丕应，保佑下方。嘉荐斯备，雅奏具扬。

寅威洞达，监眄昭章。
和子衡九日韵
李学曾（清代）

把镜霜毛几种侵，佳期怪底负登临。也知病酒能颓玉，只恐寒花易落金。

杜甫多情怜岁月，陶潜得趣恋山林。明朝抖擞精神起，篱下同君较浅深。
四用韵十首
杨公远（宋代）

爱梅能独立，不与众芳同。
花貯香千斛，梢宠月一弓。
倚松还傍竹，洗雨更梳风。
和靖清吟后，题评愈不穷。
田家乐
吕本中（宋代）

东家西家蚕上簇，南村北村麦白熟。小儿腰镰日早归，大儿去就田间宿。

斗酒相邀不为薄，邻翁相对且斟酌。圣主当阳亿万年，年年岁岁田家乐。
春雪寄郑府尹
宋祁（宋代）

风御凭空揽玉尘，急飘斜舞碎霙匀。
九重阙里都无夜，五出花霙自作春。
賸借薄寒添雁夕，强留馀晦恼鸾晨。
须知柳絮纷纷态，迷杀章台便面人。
一日怀抑之也抑之之赠既尝答以三诗意若有歉焉是以赋也·其一
王守仁（明代）

一日复一日，去子日以远。
惠我金石言，沉郁未能展。
人生各有际，道谊尤所眷。
尝嗤儿女悲，忧来仍不免。
缅怀沧洲期，聊以慰迟晚。
黄犬行
释今无（明代）

舟中一黄犬，短小身躯皮骨软。心魂在眼不住转，疑云吠浪声尤远。

掌船老妪抚摩久，朝昏饮食同无有。船头吹风妪意怒，黄犬低头愁日暮。

船尾吹风妪意喜，黄犬船头跃船尾。将军独马大塞行，未必可以同生死。

依沙泊船上牵枝，黄犬亦上打狐狸。岸曲潆洄水间之，黄犬独立心迟迟。

不唯黄犬独立心迟迟，妪手捉舵心亦驰。挥手令之上高坡，黄犬翻身无一时。

水深苔滑复急流，黄犬横截如轻鸥。振身洒雨立船头，妪也微笑心悠悠。

当时李斯错牵犬，犬亦错与李斯游。东门路惯死公侯，狡兽铁爪复何仇，愿与老妪长相守。
和乐天赠云寂僧
元稹（唐代）

欲离烦恼三千界，不在禅门八万条。

心火自生还自灭，云师无路与君销。
赠金本清中翰
史鉴（明代）

少将词赋继班扬，馆阁周爰岁月长。朝罢独书天上诏，使归那有橐中装。

齐棺古𨽻先秦出，岐鼓遗文后世光。乞得鉴湖三十里，四明原是贺公乡。
裴直讲得润州通判周仲章咸豉遗一小缾
梅尧臣（宋代）

金山寺僧作咸豉，南徐别乘马不肥。
大梁贵人与年少，红泥罂盎鸟归飞。
我今老病寡肉食，广文先生分遗微。
题苏州虎丘寺僧院
许浑（唐代）

暂引寒泉濯远尘，此生多是异乡人。
荆溪夜雨花开疾，吴苑秋风月满频。
万里高低门外路，百年荣辱梦中身。
世间谁似西林客，一卧烟霞四十春。
谢通判国博惠建茶
强至（宋代）

建溪春早地未暖，建俗巧计催春阳。
茶傍万口噪地烈，惊破芽春不得藏。
犹嫌旂枪已老硬，独爱鸟嘴嫩未长。
撷而焙之一朝就，更范圭璧为圆方。
南州尚珍北固重，自非富贵宁预尝。
浦阳贱官性怯酒，素许茶味为最良。
日分牒诉费齿舌，口吻镇燥喉无浆。
建溪奇品远莫致，日夕梦想驰闽乡。
尘埃填心渴欲死，忽拜公赐喜可量。
拆封碾破苍玉片，云脚浮动瓯生光。
愚知公赐岂徒尔，欲俾下吏蠲俗肠。
涤除诗冗起清思，驱逐睡兴穷缣缃。
玉川不暇尽七碗，已觉两腋清风翔。
浮世
陆游（宋代）

浮世如流水，滔滔日夜东。
百年均梦寐，万古一虚空。
青鸟来云外，铜驼卧棘中。
相逢惟痛饮，令我忆无功。
战城南
王禹偁（宋代）

边城草树春无花，秦骸汉骨埋黄沙。
阵云凝着不肯散，胡雏夜夜空吹笳。
我闻秦筑万里城，叠尸垒土愁云平。
又闻汉发五道兵，祁连泽北夸横行。
破除玺绶因胡亥，始知祸起萧墙内。
耗蠹中原过太半，黄金买酎诸侯叛。
直饶侵到木叶山，争似垂衣施庙算。
大漠由来生丑虏，见日设拜尊中土。
自古控御全在仁，何必穷兵兼黩武。
战城南，年来春草何纤纤。
穷荒近日恩信沾，寒岩冻岫青如蓝。
方知中国有圣人，塞垣自尔除妖氛。
河湟父老何忻忻，受降城外重耕耘。
粉水行
陈造（宋代）

散解溪纡福溪直，两山空中泻清激。
潴渟壅建几千家，邀入中清作膏液。
馀流复合古城东，末世尚奏铅华功。
定名粉水自谁始，水神有灵当热中。
去年龟纹布溪底，房民倒垂忧死徒。
今年活活夜继晨，渌涨稻禾三百里。
此溪今昨亏盈，郡民即溪岐死生。
天设地施禹疏凿，世人盍亦求其情。
古来名实为宾主，两溪厚农非小补。
但令旄孺无饥羸，安用女子相夸诩。
灵芝寺清坐听潘德久弄琴久之小酌而散
韩淲（宋代）

秋晚灵芝寺，阴云阖复开。荷枯半倚草，柏老遍生苔。

兴到容吾赋，闲知与客来。琴边更三叠，莫放酒船回。
送路守
郭印（宋代）

道衰世弥隘，俗薄人易骄。
一为居所移，盛气干云霄。
官曹出已居，俯视如僬侥。
崇卑两悬绝，相望天壤辽。
猗欤路汉州，冠缨早彯彯。
亨衢快著鞭，壮岁亟乘轺。
耘耕矜色尽，茂德日以昭。
朅来西南守，拣拔自公朝。
侯馆宾客富，平湖水竹饶。
退食未为乐，鸾舆万里遥。
赤子拊吾民，良朋遇吾僚。
薰然四时春，草木无枯焦。
明朝马首西，秋风更萧条。
当宁方急贤，三旌副旁招。
元日述怀
卢照邻（唐代）

筮仕无中秩，归耕有外臣。
人歌小岁酒，花舞大唐春。
草色迷三径，风光动四邻。
愿得长如此，年年物候新。
送昱大彻住天台能仁寺
钱宰（明代）

天台东掖倚层关，卓锡西林列翠环。石上牛歌逢拾得，溪头虎啸识沩山。

白云出定拈花笑，明月归樵采药还。却忆故山松柏近，梦随龙象上巑岏。
尹少稷挽词二首
韩元吉（宋代）

蚤擅奇童誉，中蜚处士声。
谈锋粲开阖，笔力妙纵横。
主圣由言悟，官清以谏名。
故交零落尽，老泪与河倾。
思善堂
张舜民（宋代）

春风长万物，棘子犹卷然。
及至华实稠，已悲霜露先。
功随四时去，不待三牲全。
所以陟屺人，设身常舍旃。
检张瀛客先生遗诗 其一
缪公恩（清代）

断简离披剩一编，最怜窥豹未能全。白云化去缑山鹤，春露秋霜二十年。
念奴娇
辛弃疾（宋代）

参，未有以品题，乞援香月堂例。欣然许之，且用前遍体制戏赋

是谁调护，岁寒枝、都把苍苔封了。茅舍疏篱江上路，清夜月高山小。摸索应知，曹刘沈谢，何况霜天晓。芬芳一世，料君长被花恼。

惆怅立马行人，一枝最爱，竹外横斜好。我向东邻曾醉里，唤起诗家二老。拄杖而今，婆娑雪里，又识商山皓。请君置酒，看渠与我倾倒。
自济南堰头开舟溯黄河西上
刘崧（元代）

小清河入大清河，混混船头涌浊波。已过回湾五十里，华山犹自郁嵯峨。
游九鲤湖
郑良士（唐代）

仄径倾崖不可通，湖岚林霭共溟蒙。九溪瀑影飞花外，

万树春声细雨中。覆石云闲丹灶冷，采芝人去洞门空。

我来不乞邯郸梦，取醉聊乘郑国风。
述怀（时年八十二）
易恒（明代）

雁信无冯蝶梦讹，寥寥空望远人过。
家如明月圆时少，肠似游丝断处多。
垂白不禁青镜在，落红其奈绿阴何。
百年岁月今如许，谁遣流光逐逝波。
李潮八分小篆歌
杜甫（唐代）

苍颉鸟迹既茫昧，字体变化如浮云。陈仓石鼓又已讹，

大小二篆生八分。秦有李斯汉蔡邕，中间作者寂不闻。

峄山之碑野火焚，枣木传刻肥失真。苦县光和尚骨立，

书贵瘦硬方通神。惜哉李蔡不复得，吾甥李潮下笔亲。

尚书韩择木，骑曹蔡有邻。开元已来数八分，

潮也奄有二子成三人。况潮小篆逼秦相，快剑长戟森相向。

八分一字直百金，蛟龙盘拏肉屈强。吴郡张颠夸草书，

草书非古空雄壮。岂如吾甥不流宕，丞相中郎丈人行。

巴东逢李潮，逾月求我歌。我今衰老才力薄，

潮乎潮乎奈汝何。
演雅十章 其十
张至龙（宋代）

墨鱼黑覆形，火萤明照身。拙于用显晦，踪迹徒自陈。
同燕公泛洞庭
尹懋（唐代）

风光淅淅草中飘，日彩荧荧水上摇。

幸奏潇湘云壑意，山旁容与动仙桡。
登第后被黜戏作
石延年（宋代）

无才且作三班借，请俸争如录事参。
從此免称乡贡进，且须走马东西南。
腊八日未雪不寒
方回（元代）

寒暖违时节，于民有弗堪。
岂应今腊八，恰似旧春三。
夜□蒸肤汗，朝壶溢唾痰。
浑疑北风雪，不肯到江南。
句
杜常（唐代）

江声聒破刺史眠。
和慎思秋日同文馆诗
蔡肇（宋代）

明时勤选擢，间设誉髦场。
该学添三传，微能及九章。
静无桃叶唱，清有菊花香。
解我幽忧病，惟应赖杜康。
和泽民二首
吴芾（宋代）

归心已动不容留，多谢君恩许退休。
虽喜溪山归似旧，却惊岁月去如流。
门前已是开三径，湖上何妨具一舟。
莫道此时无伴侣，得公足可共遨游。
赠陈虞卿
蒋堂（宋代）

宠秩拜春坊，归休识虑长。
扫门卑魏勃，设醴谢元王。
一水莼鲈国，群山橘柚乡。
喜群添老社，烟驾尚徜徉。
嘲鲁连子
韩愈（唐代）

鲁连细而黠，有似黄鹞子。田巴兀老苍，怜汝矜爪觜。

开端要惊兀，雄跨吾厌矣。高拱禅鸿声，若辍一杯水。

独称唐虞贤，顾未知之耳。
即事 其二
许景衡（宋代）

景城宛在水中央，短棹飘然下渺茫。早路常期泛沧海，异时谁复问潇湘。

看他贾客千帆过，听尽渔翁一曲长。家在东南千万里，寒烟漠漠又斜阳。
和玉成书秋台诗卷韵
王柏（宋代）

龙蛇笔底盘枯藤，两卷风骚泣鬼神。
此是玉成衣钵处，他年出语定惊人。
同赋梅花十二题 其四 月下
王铚（宋代）

樽前旧厌繁多态，雪里曾嫌淡少情。何似天容开夜色，数枝寒玉转轻盈。
紫霞杯
杨循吉（明代）

临风翠袖立徘徊，似捧流霞潋滟杯。却忆当年陶令宅，花前几度玉山颓。
偶得北虏金泉酒小酌
陆游（宋代）

逆胡万里跨燕秦，志士悲歌泪满巾。
未履胡肠涉胡血，一樽先醉范阳春。
送石昌言归蜀
韩维（宋代）

省署聊休直，皇恩许过家。
朝廷宠儒雅，车骑有光华。
行色星垣动，褒章宰树加。
遥加蜀父老，来道竞咨嗟。
再回前韵
韦骧（宋代）

画船东下橹声高，闪见旁舟堕玉搔。张翰归心鲈满箸，毕公狂玉蟹双螯。

朝餐饾饤唯论饱，夜语诙谐岂厌劳。乍聚乍离当不怪，夫君多可似山涛。
次韵斯远和答昌甫读谪仙诗 其三
韩淲（宋代）

矫首灵山南，远目水溪东。溪山春正浓，胜事还当穷。

佳人天一方，欲见无由逢。倚楼与下榻，二士腾高风。

安得两凫舄，或杖一枝筇。游戏相徵逐，老我百岁中。
咏怀吴中先哲赠别受之孝廉七章 其二 王文恪鏊吴文定宽
何允泓（明代）

元良万国贞，蒙养系坊局。抗法在师儒，启心须讲读。

经筵无蚤暮，况乃辍寒溽。疑丞日以亲，阉寺敢相逐。

两公名行敦，兼之经术熟。孝皇六七载，慎简春宫属。

尔宽与尔鏊，詹端好弹肃。是时青殿中，八党已潜伏。

耆儒朝献替，小竖夜蹴鞠。前星淡靡耀，荐雷声颇促。

吴也率其僚，陈言何谆笃。出讲争晷刻，入告必详复。

荀攸善观则，桓荣时献牍。惜哉鹤禁规，难救豹房哭。

只今宫省内，国海更沈穆。侍从若云屯，衷肠互倾覆。

璇宫冷如冰，阁务一何燠。安车借驰驱，谁念折其轴。

君行入木天，昔贤有遗躅。
唐博士祠
刘克庄（宋代）

博士位尤卑，投名入党碑。
今观名世作，多在谪官时。
太史沅湘笔，仪曹永柳诗。
新祠绵蕞尔，未尽复遗基。
偈颂三十八首 其六
释如净（宋代）

霖霪大雨，豁远大晴。虾蟆啼，蚯蚓鸣，古佛不曾过去，发挥金刚眼睛。

咄，葛藤葛藤。
咏史诗。濡须桥
胡曾（唐代）

徒向濡须欲受降，英雄才略独无双。

天心不与金陵便，高步何由得渡江。
南望楼
卢僎（唐代）

去国三巴远，登楼万里春。伤心江上客，不是故乡人。
梅花绝句二首·其一
陆游（宋代）

闻道梅花坼晓风，雪堆遍满四山中。
何方可化身千亿，一树梅前一放翁。(梅前 一作：梅花)
初入湖南醴陵界
范成大（宋代）

崖树阴阴夹暝途，出山欢喜见平芜。
一春客梦饱风雨，行尽江南闻鹧鸪。
奉要胜轩居实居士三首 其一
释德洪（宋代）

漠漠烟云映碧流，暖风晴日动鸣鸠。何当绿叶枫林下，杖屦相追结胜游。
亲旧书报京师盛闻治声
曾巩（宋代）

自知孤宦无材术，谁道京师有政声。
默坐海边何计是，白头亲在凤凰城。
蓦山溪 题予培侄揖石斋图
梁清标（清代）

山房小构，玩世名心懒。爱片石崚嶒，伴藜榻、香炉茶碗。

正襟抗崚，慕海岳风流，左图画，右琴书，牖上樽尝满。

妻孥为黍，粗粝儒家饭。二仲偶招寻，共斟酌、瓦盆瓷盏。

南窗寄傲，白眼向时人，贫自乐，梦无惊，世事凭谁管。
晚坐
野蚕（清代）

地荒增寂静，人老减聪明。酒断江湖兴，诗牵畎亩情。

山泉清似野，乡月大于城。晚会幽篁里，茶烟缕缕生。
拟楚词
李廌（宋代）

匠执斤兮道周，称百寻以弗用兮谷之幽。
屈轮囷以为杯兮，孰谓贤於杞柳。
揉吾性以矫真兮。宁全天以为寿。
乐吾乐兮，乐不汝违。
乐不汝违兮，盍归乎来哉。
犀何尤兮以角累，象何咎兮齿为灾。
童牛夭兮，职骋刚而茧栗。
龟告犹以灼兆兮，宁泥中以曳尾。
珠缀旒兮，悔夜光不祥。
玉为圭瑞兮，痛山辉之为殃。
乐吾乐兮，乐不汝违。
乐不汝违兮，盍归乎来哉。
兰九畹兮芬芗，芝三秀兮焜煌。
山嵷嵷兮呈姿。川溶溶兮摇光。
风駃駃兮历楯，云缤缤兮度梁。
药为衣兮薜为裳，椒为醴兮桂为浆。
乐吾乐兮，乐不汝违。
乐不汝违兮，盍归乎来哉。
沁园春 龙
王玠（宋代）

静藏深渊，动游碧落，灵妙潜通。遇时至神知，乘阳便起，雷轰电掣，雾霭云从。

展尾昂头，穿山透石，一举冲霄气势雄。神威烈，把黄河倒卷，白浪翻空。

须臾霖雨漂洪。却都在天瓢一滴中。发通身欻火，飞光走焰，山精鬼怪，绝迹潜踪。

变化无方，去来无碍，自得乾坤造化功。功成后，但归心明主，永效年丰。
春日闲赋
许月卿（宋代）

数行竹树鸣春雨，一簇人家带晓烟。
省事山丹自篱落，亲人海燕并庭檐。
楼高思远天无极，酒罢歌阑月正圆。
新茗一瓯香一篆，与君清坐看风帘。
五峰隐者
薛逢（唐代）

烟霞壁立水溶溶，路转崖回旦暮中。鸂鶒畏人沈涧月，

山羊投石挂岩松。高斋既许陪云宿，晚稻何妨为客舂。

今日见君嘉遁处，悔将名利役疏慵。
仲尼吟
邵雍（宋代）

仲尼生鲁在吾先，去圣千馀五百年。
今日谁能知此道，当时人自比于天。
皇王旁伯中原主，父子君臣万世权。
河不出图吾已矣，修经意思岂徒然。
次韵元肃兄见喜知荆州二首
郑獬（宋代）

逾年谬掌凤凰诏，择日拜章芸若庭。
拥节笑归江汉国，飞帆醉拂斗牛星。
留连物景诗千首，准拟交亲酒百瓶。
共采芳兰晨事毕，不妨儿侄夜横经。
明教梦中作
释德洪（宋代）

剑戟光芒星斗动，虎方肉醉山岳恐。层崖断处一庵深，宴坐不言百神悚。

临济仆地掖而起，眼盖丛林气深稳。觌面堂堂不覆藏，个中无地容思忖。
登披云山眺海
嵇曾筠（清代）

披云更上一层台，睥睨乾坤独举杯。海势欲浮台宕去，涛声直撼斗牛回。

三秋笳鼓当风竞，千里艨艟蔽日来。为诏奸雄齐解甲，圣朝悬爵待招徕。
和黄秋韵
赵必象（宋代）

骚坛分戍打愁城，奏凯梅边缓辔行。
诗债填偿难一顿，酒缘结辔是三生。
未能范蠡浮轻舸，且学灵均赋落英。
落魄半生成底事，沙汀月冷负鸥盟。
杂兴其二
宋祁（宋代）

商君要术惟彊国，孟子深心肯信书。大抵空言是糟粕，斲轮甘苦定何如。
绝句代书赠钱员外
白居易（唐代）

欲寻秋景闲行去，君病多慵我兴孤。

可惜今朝山最好，强能骑马出来无。
好事近
黄庭坚（宋代）

不见片时霎，魂梦镇相随著。因甚近新无据，误窃香深约。

思量模样忔憎儿，恶又怎生恶。终待共伊相见，与佯佯奚落。
登岘山二首 其二
陈渊（宋代）

路过青山曲转腰，松门楸岭背尘嚣。烟云西望孤鸿没，舟楫东尘一水朝。

忠义有怀空郁郁，功名馀事漫寥寥。无人就与山西将，缓带轻裘敌自消。
题龙门奉先寺兴禅师房
文彦博（宋代）

伊叟已先至，兴公犹未归。凭高东北望，一片白云飞。
初曙
文彦博（宋代）

汉宫金掌露淋漓，椒殿装梅欲罢时。宿霭空濛昏绣桷，晓暾依约上文㮰。

九苑威凤犹栖阁，三匝惊乌尚绕枝。玉女窗虚莲烛谢，西南金魄隐残规。
题城山晚对轩壁
范成大（宋代）

一枕清风梦绿萝，人间随处是南柯。
也知睡足当归去，不奈溪山留客何！
如梦令 赠道夫二首 其一
曹伯启（元代）

学有探奇索妙。命有人憎鬼笑。难与老天争，寂寞汉陵周庙。

权要。权要。林樾有人清啸。
西江月
陈三聘（宋代）

诗眼曾逢花面，画图还识春娇。当年风格太娇饶。粉腻酥柔更当。

酒晕不温香脸，玉慵犹怯轻绡。春风别后又秋高。再见只应人老。
秋日同惟敬道襄过天宁寺访真乘上人不遇
欧大任（明代）

近臣方赐沐，暇日爱攀登。共向前朝寺，因寻长梵僧。

一庵唯挂钵，何处独支藤。客有许询辈，山门问几灯。
李简夫挽词二首 其一
苏辙（宋代）

老成浑欲尽，吊客一潸然。遗事人人记，清诗句句传。

挂冠疏傅早，乐世白公贤。叹息风流在，埋文得细镌。
和石昌言学士官舍十题 其七 蔬畦
梅尧臣（宋代）

手自除荒手自锄，葱针已插壅薤本。朝芸夕灌岂不勤，比食剪苗闲且稳。
秋怀十首以竹药闭深院琴樽开小轩为韵
陆游（宋代）

饮酒可不病，自酌随浅深；处世可无患，惟勿欺此心。
此心实通天，一念天所临。
子能守吾言，可度豺虎林。
【中吕】粉蝶儿　题情
季子安（元代）

这些时意懒心慵，闷恹恹似痴如梦。想当初倚翠偎红，我风流，他俊雅，恩
深情重。他生的剔透玲珑，语融和言谈出众。
【醉春风】他生的粉脸似秋莲，春纤如玉葱。鞋弓袜小步轻盈，能歌善咏，
咏。雁柱轻移，冰弦款拨，便是那铁石人也情动。
【红绣鞋】指望待要巫山畔乘鸾跨凤，谁承望阳台上云雨无踪，则我这口中
言都当做耳边风。冷落了蜂媒蝶使，稀疏了燕侣莺朋，多应是搅闲人将话儿哄。
【剔银灯】俏冤家风流万种，他也待学七擒七纵。把我似勤儿般推磨相调弄，
我这里假妆痴件件依从。又则怕伤了和气、皱了美容，假和真你心里自懂。
【蔓菁菜】你常好是不知轻重，动不动皱了眉峰，冰霜般面容。若是个村纣
的和你两个乍相逢，他把你那半世里清名送。
【柳青娘】这些时稀疏了诗宾和这酒朋，闷来时与谁同？一任教花红和这柳
浓，有何心恋芳丛？，则这诗书礼乐不待攻，端溪砚尘埋墨朦，紫霜毫乾燥了尖
峰。赤紧的缺了鸾笺无了香翰，无香翰怎题红？
【道合】离恨匆匆，离恨匆匆，天涯咫尺不相逢，觅鳞鸿，杳无踪。的
雾锁桃源洞，漫漫的水淹蓝桥涌。雪浪泊涛洪，祆庙火飞红。翠琴堂听琴人闹冗，
玉清庵错把鸳衾送。藕丝微银瓶重，比目鱼和冰冻。小卿倒把双郎送，莺莺远却
离张珙。柳毅错把家书奉，张生煮海金钱梦。愁蹙眉峰，愁积心中，愁恨无穷。
何时得玉环合，金钗辏？金钗辏对，对对上青铜。
暮春沐发晦日书怀寄韦功曹沨李录事从训王少府纯
戴叔伦（唐代）

朝沐敞南闱，盘跚待日晞。持梳发更落，览镜意多违。

吾友见尝少，春风去不归。登高取一醉，犹可及芳菲。
子骏运使八咏堂·柏轩
文同（宋代）

沈沈敞幽轩，耸耸列寒柏。
清音纳窗户，爽气逼枕席。
主人重端劲，坐若对佳客。
时复下抚摩，破藓交履迹。
此意乃如是，来者当爱惜。
大厦须良材，相期早千尺。
道中书怀三首 其三
李昭玘（宋代）

平野青芜合，长桥绿树低。客愁须白酒，春意属黄鹂。

落日乡关远，孤村烟水迷。清明能几日，却过浙江西。
送黄（一作王）秀才
李中（五代）

雨余飞絮乱，相别思难任。酒罢河桥晚，帆开烟水深。
蟾宫须展志，渔艇莫牵心。岐路从兹远，双鱼信勿沈。
再和
吴芾（宋代）

嗟我椎钝姿，处世百不便。
性独爱山水，固非嗜好偏。
本来山中人，家与青山连。
仕宦三十载，尘事虽满前。
登临兴不减，佳处辄盘旋。
搜奇更深胜，往往穷游观。
所恨坐艰窘，苦乏买山钱。
年来足忧患，杜门绝世缘。
百念俱不起，此心已休焉。
尚欲对山水，茅茨架短椽。
非为求安计，盖守知足言。
如我百无似，自视仍阙然。
余生亦何幸，获睹中兴年。
贤能随任使，熙运逢周宣。
退量驽钝姿，老去难加鞭。
有如不才木，偶未沟中捐。
宁复几寒暑，白骨埋黄泉。
且趁此身健，饱食仍醉眠。
衣葛谢轩冕，杖藜守丘园。
朝蹑登山屐，暮上泛湖船。
保真师古语，乐圣继前贤。
有妻能执爨，有儿能力田。
万事不介意，过眼如云烟。
无荣亦无辱，庶以全吾天。
次韵题高台
释德洪（宋代）

午梵知藏释梵宫，危台遥喜石桥通。下无俗驾攀缘至，中有高人笑语同。

解执易为摩诘语，经行难续德云风。千岩万壑吹松雨，替说侬家胜义空。
客过
张耒（宋代）

岁穷北风卷平楚，张子畏寒深闭户。
叩门过我者为谁，束带出见亦良苦。
俯眉谓客子勿瞠。我心善烦勿多语。
天寒酒贱曷不饮，安用造谒勤如许。
詹仲信以山水二轴为寿固辞不可乃各作一绝句
陆游（宋代）

策蹇渡桥春雨余，乱山缺处草亭孤。
不知何许丹青手，画我当年入蜀图。
到南昌呈宋愿父伯仲黄子鲁诸丈
戴复古（宋代）

扁舟几度到南昌，东望家山道路长。
醉里不知身是客，故人多处亦吾乡。
燕台送王李二舍人出贬衡巫
邝露（明代）

燕台送客柳纷纷，御苑莺声过漏闻。花重锦官啼望帝，月明瑶瑟吊湘君。

巴童歌落荆门雪，楚客帆低剑阁云。圣主受釐思远谪，又随阿扈凤皇群。
导引·吾皇尽孝
楼钥（宋代）

吾皇尽孝，宗庙务崇尊。巨典备弥文。巍巍东向开基主，七世祔神孙。追思九闰整乾坤。环宇慕洪恩。从今密迩高宗室，千载事如存。
送抑隅还西泠 其一
孙元衡（清代）

黑白层洋两岸秋，天吴好为护归舟。心随一片南荒月，送到相思岭尽头。
偈二首
释思岳（宋代）

二祖偿宿债，万法绝对待。
一心无碍，浮山有九带。
十方虚空圆陀陀，无量法门百杂碎。
若言其有，非内非外。
若言其无，无在不在。
知与理冥，境与神会。
如牛拽磨，似水打碓。
三千里外逢人东倒西{左亻右壘}，十字街头遇贱则贵。
送客
惠迪（宋代）

开怀有佳子，我别有忍别。
连宵揽衣忙，就月歌数阕。
歌长月欲揽，酒尽情更切。
凌晨□独行，祖赠余麯蘖。
昨语已如梦，今语无对说。
待得归来时，杨花满天雪。
送赴省诸友·林少嘉
刘克庄（宋代）

此君词翰逼晁秦，万鹄袍中少拟伦。
色笔探怀如有助，朱衣点首岂能神。
长安市素多游侠，天子廷曹怀士人。
玉座临轩亲发策，可无鲠论披龙鳞。
清平乐
邵某（宋代）

阿朗去日。不道长为客。底事桐庐无处觅。却得广州消息。

江头庐只兰船。风雨湘妃庙前。死恨无情江水，送郎庐去三年。
观黄山仙人药臼
程元岳（宋代）

药臼空遗千载名，丹成人向九天行。
我来欲觅刀圭剂，只听寒泉佩玉声。
西极天马歌
刘彻（两汉）

天马徕兮从西极。经万里兮归有德。承灵威兮降外国。涉流沙兮四夷服。
禁体咏发时方用兵故其末及之
释文珦（宋代）

拥衲坐深更，频闻蔌蔌声。
只疑为落叶，不道是飞霙。
晓压松头重，寒铺砌面平。
幸成丰岁兆，何事却徵兵。
文宣王及其弟子赞
宋高宗（宋代）

手足甚亲，志异出处。
{魅未换隹}将为乱，子乃脱去。
在污能絜，危而有虑。
内省若斯，何忧可惧。
春日登大悲阁
钱惟治（宋代）

春城满望，晓阁閒登。
尘销霁景，定出真僧。
人怀远思，槛凭危层。
因圆果登，胜境斯兴。
和白都官见赠
司马光（宋代）

齿疏鬓白两眸昏，万事无堪老病身。
脱粟犹沾太仓禄，法冠仍忝外台臣。
直缘迂僻求闲地，岂是孤高慕古人。
英俊满朝皆稷契，太山何少一飞尘。
句
杨长孺（宋代）

地老天荒元子宅，烟霏雾结鲁公碑。
秋思
萧国宝（元代）

閒看浮云白，临风清且凉。烟林含紫翠，霜菊閒青黄。

远浦沈孤鹜，荒郊宿野航。心空随地静，木石自相忘。
壬辰冬月连营兄弟二葬抚今追昔潸然有感聊赋四首 其三
于慎行（明代）

门庭思往日，文雅盛当时。共目三珠树，相辉五桂枝。

一朝虚枕被，万事罢埙篪。怊怅馀生在，衰颜欲对谁。
郭功父得杨次公家金书细字经求予作赞
黄庭坚（宋代）

为一□□□，□说妙莲华。
清净法光明，透彻十二部。
我□□□□，□□□曾说。
是故秘密藏，藏在微尘中。
有大□□□，□□□□卷。
字义皆炳然，堂堂而秘密。
或以糅□□，□□□□□。
以其翰墨切，微细作佛事。
胜眼若千□，□□□□海。
说法从心起，复以心庄严。
非小亦非大，□□众心量。
水牛生象牙，堕在诸佛数。
卫南
黄庭坚（宋代）

今年畚锸弃春耕，折苇枯荷绕坏城。
白鸟自多人自少，污泥终浊水终清。
沙场旗鼓千人集，渔户风烟一笛横。
惟有鸣鸱古祠柏，对人犹是向时情。
成王
王十朋（宋代）

姬旦推诚相幼冲，流言交乱出居东。谁云王是中才主，一启金縢即悟公。
夙兴
周邦彦（宋代）

曈曈海底日，赤辉射东方。
先驱敛群翳，微露不成霜。
早寤厌床第，起步东西厢。
引手视掌纹，黯黯未可祥。
念此阅人传，三年得跧藏。
弛担曾几时，兹焉忽腾装。
问今何所之，意行本无乡。
晨钟神惨悲，夜鼓思飞扬。
与俗同一科，何异犬与羊。
平明催放钥，利害纷相攘。
颠倒走群愚，岂但渠可伤。
送郑毅夫舍人被召五首 其四
刘挚（宋代）

旌旗占晓动星躔，冠盖倾都海岳旋。归觐明堂瞻日表，过家郧社卜松阡。

郢山残雪梅寒后，汉水东风柳暖天。无限春风入佳句，何时珠玉看盈编。